
I love my work

Napjainkban a vállalkozások egyik legfontosabb értéke, valamint számukra a tartós versenyelőnyt biztosító tényező az emberi erőforrás. Minden utánozható – termékek, szolgáltatások, infrastruktúra, technológia – kivéve a megfelelően motivált munkatársat. Alfred Sloan, a General Motors vezetője egy alkalommal így nyilatkozott: „Vegyék el az eszközeimet, hagyják meg az embereimet és öt év múlva mindent visszaszerzek.” A vállalat sikerességét tehát nagymértékben meghatározza, hogy milyen felkészültségű, mekkora szaktudással, gyakorlattal rendelkező munkatársakat képes szerződtetni, megtartani, valamint a szervezeti célok elérése érdekében miként tudja motiválni alkalmazottait. Ily módon a motiváció felértékelődik, hiszen a szervezeti és egyéni célok mozgatórugójává válik.
Az „I love my work” többet jelent, annál hogy szeretem a munkám, a pólókon, kitűzőkön megjelenő hasonló feliratok viselőjük véleményén túl azt is magukban hordozzák, hogy mindezt bátran vállalják, sőt büszkék rá. A vállalatoknak is hasonló eredményre kellene törekedniük, hogy dolgozóik a munkaszeretetén túl, büszkék lehessenek magára a munkahelyükre is.
Kutatásom során először – szekunder források alapján - azt vizsgáltam meg, hogy melyek azok a tényezők, motívumok, amelyek az emberekre ösztönzőleg hatnak a nagyobb teljesítménykifejtés érdekében, majd pedig azokat a humánerőforrás eszközöket néztem végig melyek segítségével motiváltság érhető el a vállalaton belül. Ezután a javadalmazási rendszert vettem górcső alá, kiemelt figyelmet fordítva a cafeteria rendszerre, amelyet főként az dolgozói elvárásoknak való megfelelés szempontjából vizsgáltam. Primer kutatásomat is a rugalmas juttatásokra építettem, a kérdőívek kitöltése során a megkérdezettek a különböző, beárazott juttatások közül állíthatták össze a saját „csomagjukat” figyelembe véve annak tényét, hogy minden újabb választás a juttatás értékével csökkenti a fizetésüket. Tehát ezzel nemcsak a különböző juttatások iránti igényt tudtam felmérni, hanem a hajlandóságot is, hogy mennyit képesek feláldozni az emberek a bérükből ilyen célokra.
Kutatásommal azt szeretném elérni, hogy a munkáltatók valamennyi alkalmazottjukat ne csak egy termelési, hanem „A” humán tényezőnek tekintsék, amelynek érzelmei, vágyai és céljai vannak. A vevőikkel, vásárlóikkal szemben tanúsított rugalmasságot pedig terjesszék ki az alkalmazottakra is, hiszen sok esetben egy kis odafigyelés is csodákra képes.



